De Jager het tieners vermoorJohannes Christiaan de Jager Foto: Nardus Engelbrecht/SAPA Johannes Christiaan de Jager is Dinsdag in die Wes-Kaapse hooggeregshof skuldig bevind aan die moord op twee tieners. De Jager (49) se weergawe van die gebeure wat tot die 18-jarige prostituut, Hiltina Alexander se moord in 2008 en Charmaine Mare (16) se dood in 2013 gelei het, is deur die hof as ondenkbaar verwerp. Waarnemende regter Chuma Cossie sê sy is tevrede dat die staat De Jager se skuld bewys het. Alexander is verkrag voordat hy haar verwurg het. Cossie het ook ŉ kenner se mening aanvaar dat voldoende bewyse gelewer is dat De Jager se DNS op haar liggaam opgespoor is. Die staat het ook bo redelike twyfel bewys dat De Jager Mare vermoor en haar liggaam opgekap en haar selfoon gesteel het. “Die bewyse is duidelik dat Mare nie op die manier kon sterf soos die beskuldigde voorgestel het nie,” het Cossie gesê. De Jager hou vol hy het Mare in Januarie 2013 in die badkamer gegryp omdat sy getalm het en sy het toe gegly en geval. Hy voer aan haar kop of lyf het die bad se rand getref en sy het nie weer haar bewussyn herwin nie. Hy het getuig hy het haar liggaam opgekap en haar borsgedeelte gebrand omdat hy geskok en verward was. Cossie sê die feit dat De Jager die liggaam wou verbrand is ŉ aanduiding dat hy die bewyse wou versteek. Sy sê sy het ook De Jager se arrogante houding in die hof, en die manier waarop hy getuig het, in ag geneem. Sy het gesê dit grens aan minagting. Sy sê sy kan nie verstaan dat hy nie mediese hulp of die bure se hulp ontbied het toe die tiener so ernstig beseer is nie. De Jager sal na verwagting op 5 Mei gevonnis word. Hy bly in aanhouding by Pollsmoor-gevangenis. -SAPA Lees ook: De Jager getuig oor uitdagende klere De Jager lewer vandag getuienis De Jager se DNS onder slagoffer se naels Prostituut- en tienermoord: De Jager erken hy sny tiener op Prostituut- en tienermoord: Verhoor begin vandag Prostituut- en tienermoord: Man weer in hof Man in hof wat Kaapse tiener glo vermoor, in stukke opkap